Eesti lipuga kaasas käivad ajaloosündmused ja juhtumid on tugevalt seoses Eesti riigi ja eestlaste raske saatusega, milleta poleks võimalik jutustada pea ühtegi säärast lugu. Väga haruldane on asjaolu, et esimene originaallipp on alles, seda suuresti tänu Eesti Üliõpilaste Seltsi liikmetele, kes toimetasid selle nõukogude võimu  eest tallu peitu. Lipp on rahva tõekspidamiste ja traditsioonide sümbol. Riigilipu heiskamine näitab üles austust ja hoolivust oma kodumaa vastu, see lisab riigipühadele ja -tähtpäevadele ülevust ja tooni. Lugupidamatus riigilipu vastu on lugupidamatus riigi ja iga tema elaniku vastu.